શહેરમાં આવેલા રેનબસેરા અંગેની જાગૃતિનો સદંતર અભાવ જોવા મળે છે. કેટલાય ગરીબ અને મજૂર વર્ગને રેનબસેરા વિશે કોઇ માહિતી નથી. રેનબસેરા શું છે તેની પણ અનેક લોકોને જાણ અને સમજ નથી. પરપ્રાંતમાંથી કમાણી કરવા આવેલા રોશન મનોહરભાઇ મરાઠાને રેનબસેરા વિશે કોઇ જાણ નથી. તે કહે છે કે,”હું છેલ્લા એક મહિનાથી અહીંયાં આવ્યો છું પરંતુ મને આવા રેનબસેરા ક્યાં આવેલા છે તેની જાણ નથી. જ્યાં સૂવાનો બંદોબસ્ત થઇ જાય ત્યાં સૂઇ જાઉં છું. દુકાનના ઓટલા પર અથવા ફૂટપાથ પર પણ ઊંઘી જાઉં છું.” જ્યારે ઝાંસીની રાણી સર્કલ પાસે પથારો કરી કમાણી કરતાં ભૂરાભાઇ નાથાજી મારવાડી કહે છે કે, “હું તો રોજ અહીં પથારો કરી ધંધો કરું છું. કમાણી માટે માદરે વતન છોડી અમદાવાદ આવ્યો છું. માટે કમાઇને પૈસા ઘરે મોકલું છું. રહેવા માટે તો આ ફૂટપાથ જ છે. અહીં જ સૂઇ જઇએ છીએ. મારા જેવા તો અહીં ઘણા છે. શું કરીએ? જ્યારે રહેવા માટે કોઇ આશરો જ ન હોય. રેનબસેરા જેવી રહેવા માટે કોઇ જગ્યા પણ છે તે તો તમે કહ્યું ત્યારે જ ખબર પડી, પરંતુ આટલા નજીકમાં તો આવું કંઇ છે જ નહીં અને દૂર જવું પોસાય તેમ નથી.” તો વળી તારાબહેન સોલંકી કહે છે કે, “મારી તો હવે ઉંમર થઇ ગઇ છે. કોઇ કામ તો આપે નહીં. માટે જ્યાંત્યાંથી માગીને જીવન વ્યતીત કરું છું. રાત પડે જ્યાં જગ્યા મળે ત્યાં સૂઇ જાઉં છું. રેનબસેરામાં રાત્રિરોકાણ મળે તો અમારા જેવા ગરીબો માટે તો ગનીમત છે.” પ્રશાસન દ્વારા આ યોજના અમલી બનાવાઈ છે પરંતુ તેની જાગૃતિ અને જાહેરાત કરવામાં આવી નથી તેથી રેનબસેરાની અનેક ગરીબ લોકોને જાણ નથી. જેના કારણે ઘણાબધા લોકો રેનબસેરામાં આશરો લેવાથી વંચિત રહી જાય છે. અમદાવાદ મ્યુનિસિપલ કોર્પોરેશને સત્વરે રેનબસેરા અંગે જાહેરાત કરાવવી અનિવાર્ય છે. રેનબસેરાની જાગૃતિના અભાવે અનેક લોકો ફૂટપાથ પર સૂતેલા જોવા મળે છે.